Kyk: Aktiviste betoog by Mandela-beeld in Nederland‘n Verset-optrede teen plaasmoorde in Nederland. (Foto: Voorpost) Aktiviste van die Nederlandse organisasie Voorpost, het Saterdag by ŉ standbeeld van Nelson Mandela in die Nederlandse stad Den Haag betoog. Tydens verset-optrede teen plaasmoorde in Suid-Afrika Saterdag, het aktiviste ŉ bord om die nek van die standbeeld gehang met die woorde: “Terroris, kommunis, moordenaar”. ŉ Video van dié optrede en optog is op sosiale media gedeel. Nelson Mandela-dag word wêreldwyd op 18 Julie gevier. Volgens hul webtuiste is Voorpost ŉ nasionalistiese aksiegroep wat aktief is in Nederland sowel as Vlaandere. Dié groep beywer hom vir ŉ onafhanklike Vlaamse staat wat weer deel vorm van Nederland. “As hoof van die gewapende afdeling van die ANC, was hy [Mandela] betrokke by terroristiese bomaanvalle teen burgers en was hy verantwoordelik vir toesig oor teregstellings in strafkampe,” lui ŉ inskrywing op die organisasie se webtuiste. “Die feit dat daar in Suid-Afrika daagliks mense vermoor word vir hul velkleur is vir Voorpost genoeg rede om niks goeds oor Nelson Mandela te sê nie.” Nadat die bord om die beeld se nek gehang is, het betogers die banier met die woorde “Stop die moorde op blanke boere” omhoog gehou.